As my skip inkom ... | News24
As my skip inkom ...
ONS is lief om hierdie uitdrukking te gebruik. As jou skip eeue gelede in gekom het was dit gelaai met eksotiese ware uit ander wêrelddele wat teen ‘n goeie wins verkoop kon word. Die spreekwoord word gebruik as ons hoop dat die een of ander meevallertjie na ons kant toe gaan kom.
Jesus vertel in Matteus 13:44-46 van so ‘n meevallertjie wat ‘n man teëgekom het terwyl hy besig was om sy lande om te ploeg. Hy ontdek honderde goue muntstukke onder die grond. Sal jy met jou lewe aangaan asof niks gebeur het nie? Nie? Die man van die gelykenis ook nie. Hy gaan verkoop alles wat hy het om daardie grond te koop, sodat hy die skat kan bekom.
Wat wil Jesus sy dissipels en vir ons Sy moderne dissipels leer? Dat ons moet sit en wag tot ons skip inkom? Nee, tog nie! Wat dan? Net so seker as wat die skat in die saailand vir die ploeër ‘n onverdiende geleentheid was, so is die koninkryk van die hemele God se geskenk aan ons. In ‘n sekere sin kom die skat na ons toe. God vind ons. God het Sy skat in ons skoot laat val. Op hierdie Skat kan jy geen prys plaas nie. Wie Christus het, het genoeg, het meer as genoeg, het alles.
Wie die Grootste Skat van alle tye met uitgestrekte hand van geloofsvertroue aanvaar het, word nie meer verblind deur die skitterglans van aardse skatte soos geld, of motors of kos of wat ookal nie. Dit verbleek alles in die glans van die goud van God en die prag van God se pêrel. Die Skepper van alles, ook van goud en pêrels, het ons geseën met al die seëninge van die Gees wat daar in die hemel is (Ef 1:3). Jy is ryk, skatryk, al besit jy nie een goue muntstuk of ‘n enkele pêrel nie.
LIVE: ANC Conference - Jessie Duarte briefs the media